ผุดประกันคุ้มครองคนกดเงินตู้เอทีเอ็ม
กรุงเทพประกันเตรียมเปิดตัวประกันคุ้มครองผู้กดเงินตู้เอทีเอ็ม หลังปัญหาโจรปล้นขณะกดเงินระบาดหนัก
11 พ.ค. 2553

กรุงเทพประกันเตรียมเปิดตัวประกันคุ้มครองผู้กดเงินตู้เอทีเอ็ม หลังปัญหาโจรปล้นขณะกดเงินระบาดหนัก
นายอภิสิทธิ์  อนันตนาถรัตน์  ผู้อำนวยการธุรกิจลูกค้ารายย่อย บริษัท กรุงเทพประกันภัย เปิดเผยว่า ประมาณไม่เกินไตรมาส 3 นี้ บริษัทจะนำแบบประกันอุบัติเหตุส่วนบุคคลหรือพีเอรูปแบบใหม่มาเสนอขายให้กับลูกค้า ซึ่งเป็นแบบประกันที่ให้ความคุ้มครองให้กับลูกค้าที่ถูกทำร้ายร่างกายระหว่างกดเงินจากตู้เอทีเอ็ม มีวงเงินค่ารักษาพยาบาลไม่เกินครั้งละ 5,000 บาท และคุ้มครองเงินสดที่ถูกโจรกรรมไปอีก ในวงเงินคุ้มครองไม่เกินครั้งละ 3,000 บาท ทั้งนี้บริษัทจะนำเสนอขายผ่านช่องทางเคาน์เตอร์ของธนาคารกรุงเทพเป็นหลัก